chakot
En chakot er en militær hovedbeklædning, som var almindelig i første halvdel af 1800-tallet. Chakoten har normalt facon som en omvendt keglestub, og den er lavet af sort uldfilt med læderforstærkning.
Chakoten kan være udsmykket på forskellig vis; med pompon eller fjer på toppen, med skilt og kokarde fortil eller på siden, samt eventuelt også omhængt med kordon, dvs. en kraftig flettet snor. Chakoten er normalt med forskygge og hagerem.
Chakoten blev indført i den danske hær i 1808 efter fransk forbillede, og den gik af brug ved Treårskrigens udbrud i 1848. En ny model, som havde form som en normal keglestub, indførtes i 1852. Chakoten udgik helt af den danske hær omkring 1868.